擬歐陽舍人古篆
作者：黄庶
朝代：宋

paragraphs: 隸書滿紙籀文廢，字法破碎失本根。
中間陽冰入篆室，下筆日與丞相親。
點畫各得萬物體，科蚪筋骨千載新。
泉銘學語童子知，大曆幾字名忽振。
足知古人自負恃，碑峴巨石垂千春。
篆字堆積天下宇，晚得紙本如希珍。
鋪舒牆壁動人眼，直木曲鐵若可捫。
人爲黄土久寂寞，略不訛缺纔鱗皴。
我疑山鬼恐漫滅，往往鎸鑿施斧斤。
公來醉吟江山國，得之愛嘆何殷勤。
刻詞猶恨紀不足，句句與古風雅鄰。
一旦紙貴文字市，粥詩賈篆聲云云。
蘇梅鸞鳳相上下，鄙語燕雀何能群。